b'\n_START_ARTICLE_\nJazigi\n_START_SECTION_\nPoreklo\n_START_PARAGRAPH_\nJazigi so bili sprva naseljeni na obalah Azovskega morja. Anti\xc4\x8dni Grki in Rimljani so jih imenovali Meoti. Geograf Ptolemaj jih imenuje Jazigi Metanasti, se pravi tavajo\xc4\x8di ali potujo\xc4\x8di Jazigi. Od tam so se ob obali \xc4\x8crnega morja preselili na zahod do sedanje Moldavije in jugozahodne Ukrajine._NEWLINE_V pontskih vojnah proti Rimljanom okoli leta 88-84 pr. n. \xc5\xa1t. so bili zavezniki pontskega kralja Mitridata VI. Evpatorja, ki je vladal v severozahodni Mali Aziji. Rimljani so zato leta 78-76 pr. n. \xc5\xa1t. proti njim preko Donave poslali svojo vojsko, da bi jih zastra\xc5\xa1ila._NEWLINE_Najve\xc4\x8dji rimski nasprotniki ob spodnji Donavi so bili takrat Da\xc4\x8dani. Ko se je Burebistovo Da\xc4\x8dansko kraljestvo okoli leta 7 za\xc4\x8delo podirati, so Rimljani izkoristili njegovo \xc5\xa1ibkost in nagovorili Jazige, naj se naselijo v Panonski ni\xc5\xbeini med rekama Donavo in Tiso.\n_START_SECTION_\nRimsko obdobje\n_START_PARAGRAPH_\nJazigi so se delili na svobodnjake in podlo\xc5\xbenike (Sarmatae limigantes), ki so \xc5\xbeiveli v povsem druga\xc4\x8dnih razmerah kot svobodnjaki in so bili morda pripadniki staroselcev, ki so jih zasu\xc5\xbenjili nomadski pri\xc5\xa1leki. Leta 34 so se uprli, vendar so njihov upor s tujo pomo\xc4\x8djo zatrli._NEWLINE_Ko so Rimljani sklenili dokon\xc4\x8dno pokoriti Dakijo, so jim Jazigi odrekli svojo pomo\xc4\x8d, ker so vsako poletje pasli svoje \xc4\x8drede od ju\xc5\xbene Romunije do \xc4\x8crnega morja in bi rimska zasedba Dakije prekinila njihove tradicionalne selitvene poti. Rimskega cesarja Domicijana je njihovo ravnanje tako zaskrbelo, da je prekinil pohod proti Da\xc4\x8danom in se obrnil proti njim in germanskim Svebom, ki so prav tako \xc5\xbeiveli ob spodnji Donavi._NEWLINE_Na za\xc4\x8detku leta 92 so Jazigi skupaj s Sarmati in germanski Kvadi vdrli preko Donave v rimsko provinco Panonijo. Maja so razbili rimsko XXI. legijo Rapax, katero so Rimljani zaradi sramote kmalu zatem razpustili. Boji so se nedaljevali do Domicijanove smrti leta 96._NEWLINE_V letih 101-105 je bojeviti cesar Trajan kon\xc4\x8dno pokoril Da\xc4\x8dane in ustanovil rimsko provinco Dakijo. Leta 107 je proti Jazigom poslal svojega generala Hadrijana z nalogo, da jih podjarmi. Leta 117 je Trajan umrl. Nasledil ga je Hadrijan, ki je sklenil utrditi in za\xc5\xa1\xc4\x8dititi dose\xc5\xbeke svojega predhodnika. Med rimsko zasedbo Dakije so Jazigi ostali samostojni, vendar so priznavali rimsko nadoblast._NEWLINE_Dokler je bilo Rimsko cesarstvo mo\xc4\x8dno, je lahko vzdr\xc5\xbeevalo obstoje\xc4\x8de stanje, potem pa so se v poznem 2. stoletju razmere zaostrile. Ko so se Rimljani sredi leta 166 zapletli v vojno s Partskim cesarstvom, so ljudstva, ki so \xc5\xbeivela severno od Donave - Markomani, Naristi, Vandali, Hermanduri, Langobardi in Kvadi, vdrla preko Donave na jug in napadla in plenila izpostavljene rimske province. Splo\xc5\xa1nemu napadu so se pridru\xc5\xbeili tudi Jazigi in ubili rimskega guvernerja Dakije Kalpurnija Prokula. Cesar Mark Avrelij je v markomanskih vojnah vse do svoje smrti posku\xc5\xa1al ponovno vzpostaviti prej\xc5\xa1nje stanje. Leta 170 so Jazigi porazili in ubili gvernerja Spodnje Mezije Klavdija Fronta. Mark Avrelij je zato iz Sirmija, sedanje Sremske Mitrovice v Srbiji, osebno vodil napad na Jazige in jih po te\xc5\xbekih bojih potisnil na stare meje._NEWLINE_Leta 175 je moral zaradi upora na vzhodu, ki ga je vodil Avidij Kasij, pohod prekiniti. Vodilni jazi\xc5\xa1ki poglavar Zantik se je z Markom Avrelijem pobotal in priznal njegovo nadoblast. Jazigi so morali v rimsko vojsko prispevati 8.000 konjenikov, ki so slu\xc5\xbeili v rimskih pomo\xc5\xbenih enotah. 5.500 konjenikov so Rimljani poslali v Britanijo. Po odlo\xc4\x8dilni rimski zmagi niso Jazigi nikoli ve\xc4\x8d ogro\xc5\xbeali Rimskega cesarstva._NEWLINE_Okoli leta 230 so na ozemlje severno od jazi\xc5\xa1kega pritisnili Vandali Asdingi in skupaj z Alemani, in Franki postali glavna gro\xc5\xbenja Rimskemu cesarstvu. Rimljani so kljub temu leta 371 za\xc4\x8deli graditi utrjeno trgovsko sredi\xc5\xa1\xc4\x8de Commercium, ki je obvladovalo trgovanje z Jazigi.\n_START_SECTION_\nPozna antika\n_START_PARAGRAPH_\nV pozni antiki so postali zapisi o Jazigih mnogo bolj redki in jih ne obravnavajo ve\xc4\x8d kot pleme.\n_START_SECTION_\nSrednji vek\n_START_PARAGRAPH_\nV srednjem veku se je v vzhodni Evropi pojavilo \xc5\xa1e eno iransko pleme \xe2\x80\x93 Jazi (ali Jazoni), ki so verjetno pri\xc5\xa1li v 13. stoletju v srednjeve\xc5\xa1ko Ogrsko kraljestvo skupaj s Kumani, potem ko so jih porazili Mongoli. Kralj Bela IV. jim je dal zato\xc4\x8di\xc5\xa1\xc4\x8de in kmalu postali privilegirana skupnost s pravico do samouprave._NEWLINE_Odnosi med ogrskim plemstvom in kumansko-ja\xc5\xa1kimi plemeni so se kmalu dramati\xc4\x8dno zaostrili in pri\xc5\xa1leki so zapustili svojo novo domovino. Po kon\xc4\x8dani mongolsko-tatarski invaziji (1235-1290) so se vrnili in se naselili v osrednji Panonski ni\xc5\xbeini. Na za\xc4\x8detku so se ukvarjali predvsem z \xc5\xbeivinorejo. V naslednjih dveh stoletjih so se popolnoma zlili z mad\xc5\xbearskim prebivalstvom. Njihov jezik se je izgubil, svojo identiteto pa so vse do leta 1876 ohranili v svoji regionalni avtonomiji. Po njih se imenuje ve\xc4\x8d kot deset naselij v osrednji Mad\xc5\xbearski, med njimi J\xc3\xa1szber\xc3\xa9ny, J\xc3\xa1sz\xc3\xa1roksz\xc3\xa1ll\xc3\xa1s in J\xc3\xa1szf\xc3\xa9nyszaru._NEWLINE_Edini zapis v ja\xc5\xa1kem jeziku so odkrili leta 1950 v Mad\xc5\xbearski nacionalni Sz\xc3\xa9ch\xc3\xa9nyijevi knji\xc5\xbenici v Budimpe\xc5\xa1ti na hrbtni strani diplome iz leta 1443. Vsebuje kratek ja\xc5\xa1ko-latinski slovar za menihe v novoustanovljenem samostanu v hribovju Pilis severozahodno od Budimpe\xc5\xa1te._NEWLINE_Iz imena Jazigi ali Jazi izhaja tudi ime romunskega mesta Ia\xc5\x9fi, ki stoji na njihovi selitveni poti iz Ukrajine v Panonsko ni\xc5\xbeino._NEWLINE_Povezava med Jazigi in Jazi (Jazoni), je sporna. Ve\xc4\x8dina mad\xc5\xbearskih strokovnjakov trdi, da so pripadali razli\xc4\x8dnim skupinam Sarmatov in da so bili Jazi sorodniki Alanov in Osetov. Drugi domnevajo, da so se Jazigi v zmedi med hunsko in avarsko invazijo v 5. in 6. stoletju odselili nazaj na vzhod, ali pa da so bili Jazi druga veja Jazigov, ki se ni preselila na zahod in je ves \xc4\x8das ostala na ozemlju sedanje ju\xc5\xbene Rusije. Iz zapisa na diplomi je razvidno, da sta bila njihova jezika zelo podobna.'